Тарихди мус хьучира вахтт гIартай тикрар аркьафе. Авалдин вахттари джалла дагъусттандин шиберил, хумбарил алверефи ирхе кучарар. Фас э пучин, те вахттари алтухъ кьатI аркьафттавуй чIарар. Алахъуная ирхе кучарар нае вахттуни хьучира дишагьлин абур хIисаб аркьафе.
Хьибу-якьу ис хьасттегьен, хизан къалинттари ери-муя ис хьасттегьенра кегьей аларкьаф и шиберин кIилар.
Сури кIил алакьуна мег алми артафи ягълукъ хъайтIугуна чIарар алдеяф суман агвас. Са руш хъая хизанари сагелай-Iугелай алакьуна сара кирхIайдавуй рушан кIилик. Ме кар аслу и бабас кураригьас мугьлат адававелдилас, мебур хъучархьайдавуйи Iуьччуна ахъаджихIас. Ирхе аркьайи шиберин чIарар гебурифас чиппин кIил Iуьччуна джирхуна арайил акьас вере вахттунилас тич.
Хье хIабабарин ахттилатар кIвал акьугуна, чIарар кьатI акьуб хIисаб аркьафи ппара Iа кар. Ме кар акьас ахтигьар уйи ярс дивая чиярис. Миштти идегуна и джалла авалдин дишагьлибурил ирхе кучарар алвереф.
Кучарара аркьафи гьертти гьергъилди. Сайи ярчIуд, сайи цIеIуд, са ппараттари къад, къайилас варттра чиппин чIарарин къалинвелдихъ хъуттурфуна.
ДжуьмIе ягъа Iуьччуна кIилра верефи шибер къучмабурилди, гебурин кумакилди аркьафи кучарар. ЧIарар цIуппе хьас, рекIв ичас, гIаджирхас рехIет хьас атафи чIарарис хъуьхъе ччам. Бурма чIарар кканхьугуна аркьафи музи-музи ппара кучарар. Хабди, гьалдин вахттарихъди, акьуна е багухъас, е яIаниас IатIубра аркьайи Iу куч. Хуппай мебурикес тич-мич ккедикIай аркьайи гуг.
Агьалра кегьей бицIиди яш хьу суман хумбарихъ хъуттурфучин мебури аркьай аме гьемишттин гугар.
Салихат Малагусейнова